Kim Edberg Andersen (DD), 2025-01-16:
Tak for det, formand, og jeg skal undskylde, at I må nøjes med mig i dag, men den ordfører, vi har på området, er desværre beskæftiget et andet sted.
Det gør vi.
Det kunne så være formålstjenligt i forhold til at få en opbakning fra Danmarksdemokraterne, at man så havde vurderet, hvad det koster, hvis man bare skal holde orlov eller holde fri, hvem der skal betale det, og hvordan det bliver finansieret.
For virkeligheden er jo, at man nu kan holde fri alt det, man vil, men at man så bare selv skal finansiere det, og jeg ved godt, at det rammer fuldstændig hen over hovederne henne på venstrefløjen og i Alternativet, at det skal finansieres, men det skal det.
Vi har lavet en CO 2 -afgift, vi har lavet en dieselafgift og en kilometerafgift, og vi kommer til at plante hele Danmark til med skov, som også skal betales af nogen, og der er jo nogle, der skal arbejde for at betale det, og det er jo ikke os herinde i Folketinget, der kommer til at gøre det, men det er jo nok dem ude på arbejdsmarkedet.
Så finansieringen er altid dejlig for Danmarksdemokraterne, hvis vi skal have en opbakning til det.
Men præmissen om, at danskerne bliver syge af at gå på arbejde, skal vi forholde os til, og det skal vi have en løsning på.
Men det kunne også have været formålstjenligt, at ordføreren fra Socialdemokraterne lige havde fortalt noget.
Når det så er sagt, er det problematisk, men vi skal også passe på med at bære mere ved til bålet.
Danskerne bliver presset på deres liv i forskellige former.
Man vælger at få børn, og så finder man ud af, at børn tager rigtig lang tid, og man har samtidig også et fuldtidsjob, og ja, så bliver det svært at få det til at gå op.
Der er op til flere ordførere, der i dag har fortalt, at de har haft børn, og at det var stressende.
Skal det her diskuteres?
Ja, det skal det, men det skal nok ud i et bredere perspektiv.
For vi skal have fundet en løsning på, at børnefamilier ikke kan få det til at hænge sammen.
Vi skal have det her til at hænge sammen, og jeg tror, det starter lidt herinde, altså at vi bliver mere spartanske med at bruge folks penge til alt muligt pjat.
Tænk nu, hvis vi gav dem flere penge i lommen til at starte med, så kunne de nemlig lave en orlov, for så havde de råd til det.
Det har de ikke lige nu, fordi de jo så skal betale en dieselafgift, de skal betale mere for deres kød, og de skal betale mere for at få transporteret varerne rundt, og hvis regeringen vælger at tage folks penge ud af tegnebogen på dem, skal de jo putte nogle andre derind, og det bliver de jo så nødt til at gøre ved at gå endnu længere på arbejde.
Se, det er sjovt, som tingene hænger sammen.
Så lad os nu se bredt på det.
I Danmarksdemokraterne støtter vi præmissen, og vi kan se, at det fra Alternativets side er velment, men vi mangler en finansiering.
Men det er også problematisk, at vi bruger 50 mia. kr. af danskernes penge på, at folk er blevet syge af at gå på arbejde for at støtte det velfærdssamfund, vi har.
Det er både økonomisk uansvarligt, men det er også uansvarligt over for de mennesker, det går ud over.
For det er nemlig ikke noget, man skal tage let på, at vi slider folk ned, og ikke alle veje fører til Rom.
Men her fører mange veje det rigtige sted hen, og jeg tror, vi skal kigge bredt på det, og om det er differentieringen eller det er mindre skat, ved jeg ikke.
Én ting er dog sikkert, og det er, at så længe vi bliver ved med at accelerere det med hensyn til, hvor hurtigt vi kan bruge danskernes penge,
jo mere skal de arbejde, og alle de unge mennesker i dag, som Alternativets vælgere er en del af, kan jo bare se på, hvornår de skal pensioneres.
For en grund til, at de skal pensioneres sent, er også, at vi her har så travlt med at bruge deres penge til at love danskerne det nye gode inden det næste valg, og det koster alt sammen penge, og det gør så, at vi alle sammen skal blive lidt længere på arbejdsmarkedet, og at vi, som statsministeren siger det, løser det hele, hvis bare vi bliver længere tid ved samlebåndet.
Spørgsmålet er så bare, om man skal være der konstant, fra man er 18 år, til man er 70 år.
Det er vi også uenige i i Danmarksdemokraterne.
Så vi ser meget velvilligt på det, og vi håber, at vi i udvalgsarbejdet kommer nærmere på en løsning, og det er jo ikke noget, vi løser på én dag.
Men debatten er vigtig, og vi er glade for, at Alternativet hele tiden tager den op.